b'\n_START_ARTICLE_\nGeolov\n_START_PARAGRAPH_\nGeolov (angle\xc5\xa1ko geocaching, izg. d\xc5\xbeio-ke\xc5\xa1ing ali poslovenjeno geo-ke\xc5\xa1ing) je prosto\xc4\x8dasna aktivnost, ki izvira iz ZDA, vendar ne pozna meja in je zelo raz\xc5\xa1irjena po celem svetu._NEWLINE_Pri geolovu udele\xc5\xbeenci postavljajo in s pomo\xc4\x8djo GPS naprave na terenu i\xc5\xa1\xc4\x8dejo t. i. geoto\xc4\x8dke (angle\xc5\xa1ko geocache, izg. d\xc5\xbeio-ka\xc5\xa1e) oz. "zaklade", kot se imenujejo v slovenskem geolovskem \xc5\xbeargonu.\xc2\xa0V Sloveniji se je aktivnost prvi\xc4\x8d pojavila v letu 2001, \xc5\xa1tevilo udele\xc5\xbeencev pa se vsako leto pove\xc4\x8duje.\xc2\xa0Aktivnost je brezpla\xc4\x8dna in se ji lahko pridru\xc5\xbei vsakdo, ki ima primeren GPS sprejemnik.\xc2\xa0_NEWLINE_Geoto\xc4\x8dke oz "zakladi" so sestavljeni iz \xc5\xa1katle in vpisnega dnevnika, v nekaterih zakladih pa je tudi vsebina za menjavo. Lega geoto\xc4\x8dk je v obliki koordinat (zemljepisna \xc5\xa1irina in zemljepisna dol\xc5\xbeina), objavljena na svetovnem spletu. Lov poteka tako, da si geosledci ali geoiskalci koordinate vnesejo v svoj GPS sprejemnik, nato pa se odpravijo na teren, kjer geoto\xc4\x8dko (zaklad) tudi poi\xc5\xa1\xc4\x8dejo. Geoto\xc4\x8dka se \xc5\xa1teje kot najdena takrat, ko se iskalec vpi\xc5\xa1e v vpisni dnevnik, po najdbi pa \xc5\xa1katlo z zakladom vrnejo na mesto kjer so jo na\xc5\xa1li, da je na voljo tudi iskalcem, ki prihajajo za njimi. Najditelj svojo najdbo zabele\xc5\xbeijo tudi na spletni strani, kjer so dobili podatke o zakladu._NEWLINE_Najbolj raz\xc5\xa1irjena spletna stran iskalcev zakladov je geocaching.com, na kateri je bilo sredi leta 2014, v Sloveniji objavljenih ve\xc4\x8d kot 3500 zakladov, skupno \xc5\xa1tevilo geoto\xc4\x8dk skritih po svetu, pa je preseglo dva milijona in pol.'